A TANÁCS 300/2006/EK RENDELETE
(2006. január 30.)
az egyes ipari, mezőgazdasági és halászati termékek tekintetében a közös vámtarifában rögzített autonóm vámtételek ideiglenes felfüggesztéséről szóló 1255/96/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 26. cikkére,
tekintettel a Bizottság javaslatára,
mivel:
(1)
Az 1255/96/EK tanácsi rendelet (1) mellékletében fel nem sorolt több új termék vonatkozásában a közös vámtarifában rögzített autonóm vámtételek részleges vagy teljes felfüggesztése a Közösség érdeke.
(2)
Több, az említett rendeletben felsorolt terméket törölni kell a melléklet listájáról, mivel a közös vámtarifában rögzített autonóm vámtételek felfüggesztésének fenntartása már nem áll a Közösség érdekében, vagy mert a technikai fejlődésre és a piac gazdasági alakulására való tekintettel szükséges a termékleírás módosítása.
(3)
Ennek megfelelően azokat a termékeket, amelyek leírása változtatásokat igényel, új termékeknek kell tekinteni.
(4)
Az érthetőség kedvéért, valamint a 2006. január 1-jén hatályba lépő módosítások nagy számára való tekintettel az 1255/96/EK rendelet mellékletének helyébe egy teljesen új változat lép, amelyet ettől az időponttól kell alkalmazni.
(5)
Az intézkedés érvényességi ideje 2006. január 1-jétől2008. december 31-ig terjed annak érdekében, hogy ezen időtartam alatt el tudják végezni az egyes vámfelfüggesztések gazdasági vizsgálatát. A nyolcéves tapasztalat azt mutatja, hogy az e rendelet mellékletében felsorolt vámfelfüggesztések esetében az érvényesség időszakának meghatározására van szükség annak érdekében, hogy figyelembe lehessen venni a technikai és gazdasági változásokat. Ez nem zárja ki bizonyos intézkedések idő előtti megszüntetését, illetve az időtartam utáni további alkalmazását, amennyiben az autonóm vámtételek felfüggesztésről és a kontingensekről szóló bizottsági közleményben (2) meghatározott elvekkel összhangban gazdasági indokokat terjesztenek elő.
(6)
Az 1255/96/EK rendeletet ezért ennek megfelelően módosítani kell.
(7)
Tekintettel e rendelet gazdasági jelentőségére, szükséges az Európai Unióról szóló szerződéshez, valamint az Európai Közösségeket létrehozó szerződésekhez csatolt, a nemzeti parlamenteknek az Európai Unióban betöltött szerepéről szóló jegyzőkönyv I.3. pontjában említett sürgősség esetére hivatkozni.
(8)
Mivel ezt a rendeletet 2006. január 1-jétől kell alkalmazni, a rendeletnek haladéktalanul hatályba kell lépnie,
ELFOGADTA EZT A RENDELETET:
1. cikk
Az 1255/96/EK rendelet melléklete helyébe e rendelet melléklete lép.
2. cikk
2006. január 1-jétől a közös vámtarifában rögzített autonóm vámtételek ideiglenes felfüggesztését kell alkalmazni a mellékletben szereplő termékek vonatkozásában. Ha az Európai Unió Tanácsa másként nem határoz, az ideiglenes felfüggesztéseket 2008. december 31-ig kell alkalmazni.
3. cikk
Ez a rendelet az Európai Unió Hivatalos Lapjában való kihirdetése napját követő napon lép hatályba.
Ezt a rendeletet 2006. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. január 30-án.